Историческата и Етнографската експозиция на Регионален исторически музей – Бургас ще се включат в Европейските дни на наследството 15-18 Септември 2016 г. - Новини - Регионален исторически музей Бургас
Историческата и Етнографската експозиция на Регионален исторически музей – Бургас ще се включат в Европейските дни на наследството 15-18 Септември 2016 г.
Сряда, 14 Сеп 2016 - Глобално
В първия ден от инициативата Историческият музей (ул. Лермонтов 31), със съдействието на Регионален център на БАН в Бургас, ще представи изложбата „Кирило-Методиевската идея в православното християнство“. Тя е създадена от Кирило-Методиевския научен център към Българската академия на науките по случай 1150-годишнината от създаването на славянската писменост и от Великоморавската мисия на св. Кирил и Методий. Върху табла са представени фотокопия на средновековни ръкописи, икони, щампи, гравюри и съвременни книги, носещи многовековната книжовна и духовна традиция създадена от Светите братя. Изложбата ще допълни експозицията за писмените системи. Бургазлии и гостите на града ще я видят безплатно на 15, 16 и 17 септември.
В неделя на 18 септември, посетителите ще могат да разгледат безплатно Етнографския музей (ул. Славянска 69), където до края на месеца гостува изложбата „Как оживява дървото – зооморфни мотиви в художественото дървообработване от Троянско”.
Инициативата Европейски дни на наследството стартира през 1985 г. и се организира от 1999 г. като съвместна инициатива на Европейския съюз и Съвета на Европа в тясно сътрудничество с групата на националните координатори.